Document ID: 32007R0102

ΚΑΝΟΝΙΣΜΌΣ (ΕΚ) αριθ. 102/2007 ΤΗΣ ΕΠΙΤΡΟΠΉΣ
της 2ας Φεβρουαρίου 2007
για την έγκριση των προδιαγραφών της ενότητας ad hoc 2008 σχετικά με την κατάσταση των μεταναστών και των άμεσων απογόνων τους όσον αφορά την αγορά εργασίας, όπως προβλέπεται στον κανονισμό (ΕΚ) αριθ. 577/98 του Συμβουλίου και για την τροποποίηση του κανονισμού (ΕΚ) αριθ. 430/2005
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Στη σύνοδό του στη Θεσσαλονίκη τον Ιούνιο του 2003, το Ευρωπαϊκό Συμβούλιο έκρινε ότι η επιτυχής ένταξη των μεταναστών συμβάλλει στην κοινωνική συνοχή και στην οικονομική ευημερία, καθώς και στην αντιμετώπιση των δημογραφικών και οικονομικών προκλήσεων που αντιμετωπίζει σήμερα η Ευρωπαϊκή Ένωση, και ζήτησε την επίτευξη περαιτέρω προόδου στο θέμα αυτό. Επίσης, ζήτησε ρητώς τη διενέργεια μιας ακριβούς και αντικειμενικής ανάλυσης αυτών των θεμάτων για την ανάπτυξη και την προώθηση πολιτικών πρωτοβουλιών με σκοπό την αποτελεσματικότερη διαχείριση της μετανάστευσης στην Ευρώπη. Η ανάγκη για αποτελεσματικές πολιτικές ένταξης τονίζεται και στο «Πρόγραμμα της Χάγης» που ενέκρινε το Ευρωπαϊκό Συμβούλιο στις Βρυξέλλες το Νοέμβριο του 2004.
(2)
Όπως επισημαίνεται στην πρώτη ετήσια έκθεση της Επιτροπής για τη μετανάστευση και την ένταξη (2), η έλλειψη πρόσβασης στην απασχόληση εντοπίζεται ως το μεγαλύτερο εμπόδιο ένταξης και, επομένως, ως η σημαντικότερη πολιτική προτεραιότητα στο πλαίσιο των εθνικών πολιτικών ένταξης.
(3)
Συνεπώς, απαιτείται ένα εκτενές και συγκρίσιμο σύνολο στοιχείων σχετικά με την κατάσταση των μεταναστών και των άμεσων απογόνων τους στην αγορά εργασίας, για την παρακολούθηση της προόδου όσον αφορά τους κοινούς στόχους της ευρωπαϊκής στρατηγικής για την απασχόληση και της διαδικασίας κοινωνικής ενσωμάτωσης.
(4)
Η πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος για την απασχόληση και την κοινωνική αλληλεγγύη - Progress (3) που υπέβαλε η Επιτροπή, στον τομέα «1. Απασχόληση» προβλέπει τη χρηματοδότηση συναφών δράσεων, περιλαμβανομένων των στατιστικών. Ο παρών κανονισμός αποσκοπεί στην υλοποίηση αυτών των δράσεων.
(5)
Ο κανονισμός (ΕΚ) αριθ. 384/2005 της Επιτροπής, της 7ης Μαρτίου 2005, για θέσπιση του προγράμματος ενοτήτων ad hoc, που θα καλύπτει τα έτη 2007 έως 2009, με σκοπό τη διενέργεια δειγματοληπτικής έρευνας εργατικού δυναμικού που προβλέπεται από τον κανονισμό (ΕΚ) αριθ. 577/98 του Συμβουλίου (4), περιλαμβάνει ήδη μια ενότητα ad hoc για την κατάσταση των μεταναστών και των άμεσων απογόνων τους στην αγορά εργασίας. Ο κατάλογος των μεταβλητών για την ενότητα αυτή πρέπει να καθοριστεί πριν από το Δεκέμβριο του 2006.
(6)
Ο κανονισμός (ΕΚ) αριθ. 384/2005 ορίζει επίσης ότι η υλοποίηση της ενότητας 2008 θα εξαρτηθεί από τα αποτελέσματα μελετών εφαρμοσιμότητας, οι οποίες θα ολοκληρώνονταν πριν από το τέλος του 2005. Η Eurostat υπέβαλε τα αποτέλεσματα αυτών των μελετών εφαρμοσιμότητας στη συνεδρίαση των διευθυντών κοινωνικών στατιστικών το Σεπτέμβριο του 2005. Αποφασίστηκε να προχωρήσουν τα κράτη μέλη και η Eurostat στην προετοιμασία της ενότητας 2008.
(7)
Για λόγους αξιοπιστίας και ποιότητας των στοιχείων που θα υποβληθούν, ορισμένες μεταβλητές που περιλαμβάνονται στο παράρτημα του παρόντος κανονισμού πρέπει να είναι προαιρετικές για κράτη μέλη με μικρό δείγμα μεταναστών.
(8)
Πρέπει να τροποποιηθούν οι στήλες 19/20 του παραρτήματος ΙΙ του κανονισμού (ΕΚ) αριθ. 430/2005 της Επιτροπής, της 15ης Μαρτίου 2005, για την εφαρμογή του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα όσον αφορά την κωδικοποίηση που πρέπει να χρησιμοποιηθεί για τη διαβίβαση δεδομένων από το 2006 και μετέπειτα καθώς και τη χρήση υποδείγματος για τη συλλογή δεδομένων σχετικά με τις διαρθρωτικές μεταβλητές (5), έτσι ώστε να ενισχυθεί η ακρίβεια της ανάλυσης της κατάστασης των μεταναστών στην αγορά εργασίας με τη συλλογή πληροφοριών σχετικά με το έτος άφιξης στη χώρα υποδοχής και την ηλικία κατά την άφιξη, που παραμένουν δύο βασικές επεξηγηματικές μεταβλητές για την ανάλυση της διαδικασίας ένταξης στην αγορά εργασίας.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο αναλυτικός κατάλογος των μεταβλητών που συλλέγονται από την ενότητα ad hoc 2008 για την κατάσταση των μεταναστών και των άμεσων απογόνων τους στην αγορά εργασίας ορίζεται στο παράρτημα.
Άρθρο 2
Οι στήλες 213, 214, 215, 216, 217, 218 και 219 του παραρτήματος είναι προαιρετικές για την Τσεχική Δημοκρατία, τη Δανία, την Εσθονία, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία, τη Σλοβακία και τη Φινλανδία.
Άρθρο 3
Στο παράρτημα ΙΙ του κανονισμού (ΕΚ) αριθ. 430/2005, οι στήλες 19/20 αντικαθίστανται από το ακόλουθο κείμενο:
«YEARESID
19/20
ΕΤΗΣΙΑ
Αριθμός ετών παραμονής στην οικεία χώρα
Όλοι»
00
Έχει γεννηθεί στην εν λόγω χώρα
01-99
Αριθμός ετών παραμονής στη χώρα
Κενό
Καμία απάντηση
Άρθρο 4
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Φεβρουαρίου 2007.

Labels: 12
0
9
19